Ekurhuleni kry eersdaags nuwe straatnameMzwandile Masina, burgemeester van Ekurhuleni. Skermskoot: eNCA Die Ekurhuleni-metroraad het opnuut sy voornemens bekendgemaak om 42 straatname en agt bakens in die metro se name te verander na vername politieke ikone en belangrike individuele uit die streek. Tydens ŉ raadsvergadering die week, het die raad gesê dit sal deel vorm van hul Erfenismaand‑vieringe. Gilloolys, die kontinent se grootste wisselaar wat die N3‑, N12‑ en R24‑deurpaaie bymekaar bring, sal voortaan bekendstaan as die George Bizos‑wisselaar, vernoem na die anti-apartheid‑ en menseregte‑aktivis. Olifantsfonteinweg, ŉ hoofverkeersweg wat 10,5 km strek vanaf die R21 tot by die N1, sal Winnie Madikizela Mandela‑weg heet. “Die kinders in ons stad moet grootword in ŉ omgewing wat name dra wat bekend is vir hulle, wat in hulle huistale is en van die mense is waarmee hulle elke dag mee omgaan. Hierdie is net die begin van ŉ proses en daar sal nog baie ander fases in die program ontvou om die nalatenskap van apartheid reg te stel. Dit sal ook verdere sosiale samehorigheid bevorder om ŉ demokratiese samelewing te skep,” het Mzwandile Masina, die burgemeester, gesê. Die stad besit 35 van die 42 paaie wat hernoem sal word. Die Van Buuren-afrit, wat in Bedfordview is, sal voortaan bekend staan as Thabo Mbeki-afrit, terwyl ander bekende strate soos Snake‑straat in Benoni, Edenvale‑, Ego‑ en Kliprivierstraat in die suide ook herbenoem sal word. Hulle sal onderskeidelik Mary Moodley‑, Lungile Mtshali‑, Margaret Gazo‑ en Sam Ntuli‑straat heet. Inwoners van die metro het groot kommer oor die naamsveranderinge op die Ekurhuleni-metroraad se Facebook‑blad uitgespreek. “Julle is nutteloos. In plaas van nuwe paaie te bou en infrastruktuur te onderhou, spandeer julle geld op onnodige goed soos straatname verander. Hoe gaan die herbenoeming dienslewering verbeter?” wou ŉ ontstoke Hlompho Sesh-Figo weet. Vincent Tsholo Mofokeng, ŉ inwoner, het ook sy ongelukkigheid oor die besluit uitgespreek. “Die metroraad moet eerder daarop fokus om al die informele nedersettings se strate te teer. Sekere strate in Daveyton is na 20 jaar steeds stofpaaie, na huise daar gebou is. Germiston lyk soos ŉ stortingsterrein. Julle prioriteite is heeltemal verkeerd.” Verdere kommentaar op die blad het uitgewys dat dit ŉ vermorsing van belastingbetalers se geld was en dat die geld eerder op ander projekte toegespits moes wees, soos die bou van nuwe skole of die instandhouding van openbare hospitale in die streek wat heeltemal agteruitgegaan het. Jill Humphreys, die Demokratiese Alliansie se wyksraadslid vir Bedfordview, het gesê dat alhoewel die ander politieke partye in die streek die besluite teengestaan het tydens die raadsvergadering, het die regerende party, die ANC, die meerderheid ja-stemme ontvang vir die verandering om voort te gaan. “Die begroting vir die naamsverandering is nog nie bekend gemaak nie en alle petisies en voorleggings is deur die metro geïgnoreer,” het sy gesê. ŉ Groot gedeelte van die metro, wat Germiston, Bedfordview en Edenvale insluit, is Woensdag ook weer sonder water gelaat na die streek se reservoirs opgedroog het. “Rand Water se pompe het opgepak as gevolg van kragonderbrekings,” het Humphreys bygevoeg. Die Germiston‑regeringsgebied sal ook herbenoem word na die OR Tambo‑regeringsgebied, terwyl die Springs Teater na akteur Ken Gampu vernoem sal word. Die nuwe Germiston Teater sal voortaan as die Dumisani Masilela Teater bekend staan. Masilela, Rythm City‑akteur en sanger is twee jaar gelede in ŉ beweerde kaping deur ŉ bende van vyf mans in Tembisa doodgeskiet. “Hy sal altyd ŉ rolmodel vir die jong mense van Ekurhuleni wees,” het die metroraad in ŉ verklaring gesê. “Ons moet ŉ stad bou waar die bakens, hoofweë, strate en wisselaars almal wat hier bly verteenwoordig. Die kollektiewe identiteit en morele beeld van die stad moet saamgevat word uit die geskiedenis van almal wat hier woon,” het Masina gesê. Die metro sou nou in verder gesprekke met die provinsiale en nasionale regering tree om die prosesse te implementeer.